section_heading: Povijest
paragraph_text: Šilo je jedno od najmlađih naselja Dobrinjštine. Ne spominje se u popisu naselja i stanovništva općine Dobrinj 1780. godine. Šilo su očito osnovali Crikveničani i Selčani; naime, mnogi stanovnici Crikvenice i Selca su stoljećima u kraju oko Šila imali svoje posjede, a neki imaju i danas. Uostalom, pretežna prezimena u Šilu vuku korijene iz spomenutih mjesta. Stanovnike iz susjedog Vinodola Dobrinjci su nazivali Gorinjcima, jer su iz "gornjih", sjevernijih, krajeva.